Gosos de nostra segnora de Oropa
(Cantati presso il santuario di N. S. di Oropa in Vercelli - Piemonte)

In donzi tempus et hora
Pro tottu ses meighina,

De-i custos montes Reina
Mama 'e Oropa consoladora.

1
Cun Usebiu, Piscamu sardu
Tue puru ses emigrada
Mama nostra consolada
Pro tottu ses istendardu,
Abbascia chi est troppu baldu
Salva s'anima peccadora.

De-i custos montes Reina
Mama 'e Oropa consoladora.

2
In su monte collocada
Che reina vigilante
Ses mama 'e s'emigrante
Da-e sos Sardos numenada
Seberada et incoronada
pro issos protettora.

De-i custos montes Reina
Mama 'e Oropa consoladora.

3
De Oropa sacru Monte
Reina 'e sos pellegrinos
Da-e lontanos caminos
Arrivant in Piemonte
Tottu frades sos nemigos
Diventant tott' in d'un' hora.

De-i custos montes Reina
Mama 'e Oropa consoladora.

4
Pellegrina Tue puru
Bennìda in terra anzena
Allevia nos sa pena
O Mama portu siguru
Da’ nos lughe in s'iscuru
Tue isplendida aurora.

De-i custos montes Reina
Mama 'e Oropa consoladora.

5
Biellesos et Sardos umpare
Che frades in su trabagliu
Su tou potente infagliu
Chi nos pottas ammuntare
Et guida nos pottas dare
Cun paghe in donzi hora.

De-i custos montes Reina
Mama 'e Oropa consoladora.

6
Aostanos, Sardos umpare,
Ammunta nos sutta s' infagliu
Dispensa nos salude, trabagliu
In su paris, alturas et mare,
Innoghe semus a Ti chircare,
Et sias nostra protettora.

De-i custos montes Reina
Mama 'e Oropa consoladora.

7
Beneighe sa fadiga
Chi si faghet in terra anzena
Mama de donos piena
Et de sapientia antiga
Dende nos abba et ispiga
Ti mustras dispensadora.

De-i custos montes Reina
Mama 'e Oropa consoladora.

8
Su pizzinnu chi portas in manu
Jesus, sustantia divina
Pro Usebiu cun sa Duttrina
Unu et Trinu est Soberanu,
L'has creschidu Deus humanu
Virgine tue nostra Segnora.

De-i custos montes Reina
Mama 'e Oropa consoladora.

9
Usebiu vittoriosu
De sa fide divina
Incontrat in Palestina
De su chelu su gosu
Sa Mama de Jesus gloriosu
Et de issu accumpanzadora.

De-i custos montes Reina
Mama 'e Oropa consoladora.

10
Beneighe, o Maria,
S'abba, sa pedra, sa flora,
Provvedi nos ancora
Su bonu sensu, sa via,
In tie isperamos ebbia,
O protettora Segnora.

De-i custos montes Reina
Mama 'e Oropa consoladora.

11
Venerada da-e su Cristianu
Semenadu peri su mundu
Fizzos tuos, nieddu o brundu,
Siat judeu, moro o paganu
De Cainu sicca sa manu
Deh! Maria Auxiliadora.

De-i custos montes Reina
Mama 'e Oropa consoladora.

12
Cun dissignu imponente
Predestinada in sa terra
Frimma, o Soberana, sa gherra
Cun sa manu tua potente
Chi cumprendat sa zente
Cun Tegus Deppidora.

De-i custos montes Reina
Mama 'e Oropa consoladora.

13
Che funtana divina
Flore chena peccadu
Ca bundantes has dadu
Grascias pro meighina
Ses piedosa Reina
De males riparadora.

De-i custos montes Reina
Mama 'e Oropa consoladora.

14
Ses Tue mama vera
Pro sos fizzos bisonzosos
Isculta custos gosos
O Maria in preghiera
Santa virghine nera
Impartiale segnora.

De-i custos montes Reina
Mama 'e Oropa consoladora.

15
A fiancu 'e su Deus divinu
In chelu ses pro regnare
T'invocamos de pregare
Su fruttu tou 'e su sinu
Perdonu hat accansare
Sias pro nois mediadora.

De-i custos montes Reina
Mama 'e Oropa consoladora.

16
Perdona nos, o Maria
Sos males chi faghimos
No bi eppant pius nemigos
Ma hermanidade ebbia
Onzi lagrima et angustìa
Distrue, o benefattora.

De-i custos montes Reina
Mama 'e Oropa consoladora.

17
Ingrata s' humanidade
Si mustrat peccadora
Che mama riparadora
Has in coro piedade
Chena nos castigare
Tue perdonas ancora.

De-i custos montes Reina
Mama 'e Oropa consoladora.